**תוצאות סקר**

**בוגרי מרכז י.נ.ר**

המניע העיקרי להקמת מרכז י.נ.ר נבע מתוך ההבנה המבוססת כי זוגות שומרי תורה ומצוות המעוניינים בייעוץ-טיפול זוגי יעדיפו, באופן טבעי, אנשי מקצוע מתוך הציבור אליו הם משתייכים חברתית-תרבותית. אלה למרבית הצער מעטים ואין ביכולתם לענות על הצורך הגובר לקבלת שרותי הדרכה, הנחייה וייעוץ בנישואין ומשפחה .על מנת לצמצם פער זה פותחו במרכז י.נ.ר תכניות לימוד והכשרה מקצועית במגוון תחומים כגון הנחיית משפחה, ייעוץ נישואין, הנחיית הורים, טיפול משפחתי, הכשרת יועצים בכירים, טיפול קוגניטיבי-התנהגותי, ייעוץ בחיי אישות ומשפחה, טיפול בהתמכרויות ועוד. מה שהחל לפני כחמש עשרה שנים כקורס אחד ויחיד להכשרת יועצי נישואין, הפך עם הזמן למרכז אקדמי-מקצועי המעניק הכשרה המבוססת על שילוב אינטגרטיבי של אספקטים תיאורטיים- עיוניים, יחד עם התנסות חווייתית ועבודה מעשית מודרכת בתחומים מגוונים אלה. בתכניות ההכשרה השונות פועל סגל אקדמי-רבני המשלב יידע וניסיון קליני יחד עם יסודות תורניים-הלכתיים. בנוסף לכך, בשנים האחרונות מרכז י.נ.ר מהווה מוסד מלמד של האוני' הפתוחה ומתקיימים בו לימודים אקדמיים לתואר ראשון בפסיכולוגיה ומדעי החברה והרוח.

עם השנים הוכשרו במסגרות השונות של י.נ.ר רבים וטובים מכל חלקי הארץ והרשימה כוללת מאות רבות של בוגרים ובוגרות והיד נטויה ב"ה. עם סיום 14 שנות פעילות מבורכת, ולמעלה מ 6,000 בוגרים, רצתה הנהלת המרכז לבחון האם הבוגרים עוסקים בתחומים בהם הוכשרו? מה מידת מעורבותם בתחומי הכשרתם בקהילות השונות? האם המקצוע אותו רכשו במרכז י.נ.ר הינו תחום עיסוקם העיקרי? ועד כמה תכניות הלימוד הועילו להכשרתם המקצועית? ועד כמה הם שבעי רצון מתכנית ההכשרה בי.נ.ר?

על מנת לקבל תשובות עדכניות על שאלות אלה ואחרות ביצענו לאחרונה בי.נ.ר סקר בוגרים ובוגרות בשיתוף עם המרכז ללימודים אקדמיים באור-יהודה ובפיקוח מתודולוגי וניתוח סטטיסטי של דר' אלישבע בן ארצי מאוניברסיטת בר-אילן. הסקר כלל מאות משתתפים, שנבחרו באופן אקראי מתוך רשימת הבוגרים והבוגרות מאז תחילת הפעילות במרכז י.נ.ר ועד לימים אלה.

להלן סיכום של עיקרי ממצאי הסקר:

**נתונים ביוגרפיים-אישיים**

ממוצע גילם של הבוגרים שהשתתפו בסקר הוא 48 שנים, כאשר 92% מהם נשואים והשאר אלמנים(6%) או גרושים (2%). רמת ההשכלה של הבוגרים היא גבוהה: הנתונים מראים כי ל28% אחוז מהם תואר ראשון, ל12% תואר שני ולשלושה אחוזים מהבוגרים תואר שלישי (דוקטורט). כל הנותרים הם בעלי השכלה תורנית גבוהה .

68% מהנבדקים משתייכים לציבור החרדי, מעט פחות מעשרה אחוז זיהו עצמם כחסידים ,ו 22% משתייכים לציבור הדתי. השאר זיהו עצמם כחילונים או מסורתיים (2%).

**עיסוק מקצועי**

ממצאי הסקר מעידים על כך ש 86% מבוגרי קורסי ההכשרה המקצועית בי.נ.ר עוסקים באופן ישיר ומובהק בתחום בו הוכשרו. רק 14% ענו בשלילה על פריט זה. כ 23% מהנשאלים מקדישים בין 15 לבין למעלה מ 20 שעות שבועיות לעבודה בתחום בו הוכשרו במרכז י.נ.ר. ממצאים אלה הינם ברי חשיבות גבוהה ביותר עבור סגל ההוראה והנהלת י.נ.ר. זאת מאחר והממצאים מאשרים כי ההכשרה המקצועית בי.נ.ר מאפשרת לאחוז ניכר ביותר מבין הבוגרים תעסוקה מקצועית חשובה בתחום בו הוכשרו, **מה שמעיד על ההצלחה במילוי משימתו העיקרית של מרכז י.נ.ר שהיא הכשרת אנשי מקצוע בתחומים רלוונטיים לשיפר וחיזוק תא הנישואין והמשפחה בקהילות ישראל**. נציין כי רוב הנשאלים ( 86% ) עוסקים בעיקר בהנחיה וייעוץ בנישואין ומשפחה, ו 20% עוסקים בהנחיית הורים. רבים מהנשאלים עוסקים גם בטיפול פרטני ( 65% ), הנחיית קבוצות ( 31% ), הנחייה והדרכה בחיי-אישות (38% ) והדרכת חתנים וכלות ( 25% ).זה המקום להוסיף כי על סמך נתוני סקרים שערכנו בעבר, **כ89% מתלמידי ובוגרי י.נ.ר מדווחים כי הלימודים בי.נ.ר שיפרו באופן בולט את חיי הנישואין שלהם.**

לבסוף, בדק הסקר את מידת שביעות הרצון של הבוגרים והבוגרות מההכשרה המקצועית לה זכו במהלך לימודיהם בי.נ.ר. שמחנו למצוא כי רמת שביעות הרצון מההכשרה הייתה גבוהה ביותר - 5.81 על סולם ערכים שבין 1 ל 7. רמה גבוהה זו של שביעות רצון מעודדת ומאתגרת את ההנהלה המנהלית והאקדמית של י.נ.ר להמשיך ולשאוף למצוינות בקיומן ופיתוחן של תכניות הלימוד וההכשרה והעברתן ברמה אקדמית-מקצועית גבוהה ויעילה.

תודתנו לגב' מינה קליין ולמר ששון אלואי על עזרתם בהוצאת הסקר לפועל ותודה מיוחדת לדר' אלישבע בן ארצי ולעוזרת המחקר שלה גב' רחלי עבו מהמרכז ללימודים אקדמיים.